**Kitöltési útmutató és tájékoztató a közérdekű önkéntes tevékenység*/* adatváltozás bejelentésére szolgáló adatlaphoz**

**Tájékoztató**

A közérdekű önkéntes tevékenységről szóló 2005. évi LXXXVIII. törvény (a továbbiakban: Köt.) meghatározza e tevékenységre vonatkozó alapvető szabályokat, és előzetes bejelentési kötelezettséget ír elő a fogadó szervezet számára az önkéntesek foglalkoztatását és a bejelentett adatokat érintő változásokat illetően. Amennyiben az önkéntes szükséghelyzetben történő alkalmi foglalkoztatásának előzetes bejelentésére nincs lehetőség, a bejelentési kötelezettségnek a közérdekű önkéntes tevékenység megkezdésétől számított tizenöt napon belül kell eleget tenni. Az adatlap 1-3. pontja szerinti adatokban bekövetkező változást az azt követő tizenöt napon belül kell bejelenteni. Az adatlap 4-9. pontja szerinti adatokban bekövetkező változásokra előzetes bejelentési kötelezettség vonatkozik.

A bejelentett adatokról a miniszter a fogadó szervezetek nyilvánossága és az önkéntesek védelme érdekében nyilvántartást vezet. A nyilvántartásba vételről a miniszter kizárólag az iratok alapján dönt. A fogadó szervezetek nyilvántartása hatósági nyilvántartás, amely közhitelesen tanúsítja a bejelentkezési kötelezettség teljesítését, a bejelentés tartalmát az adatlap 1., 4-9. pontja szerinti adatok tekintetében, valamint azt a tényt, hogy a miniszter (legfeljebb egy évre) megtiltotta a szervezetnek önkéntes foglalkoztatását. A nyilvántartásban szereplő adatokat a miniszter a Civil Információs Portálon közzéteszi.

A bejelentésre szóló adatlap és szükség szerint csatolt mellékleteit az Emberi Erőforrások Minisztériumába postán kell benyújtani. (**Emberi Erőforrások Minisztériuma, Esélyteremtési Főosztály „SK”, 1054 Budapest, Akadémia u. 3.**)

**Kitöltési útmutató**

Az adatlapot az adatok egyértelműsége érdekében jól olvashatóan (lehetőség szerint számítógéppel vagy nyomtatott betűvel tollal) kell kitölteni. Beérkező adatlap hiányossága esetén a minisztérium hiánypótlásra szólítja fel a beküldő szervezetet.

**Kérelem.** Az adatlap elején be kell jelölni, hogy első bejelentés, vagy adatmódosítás céljából nyújtják be a kérelmet. Adatmódosítás esetén kérjük az első bejelentéskor kapott regisztrációs számot feltűntetni. Amennyiben a korábbi határozat nem áll rendelkezésükre az adatlap kitöltésekor, a regisztrációs szám megtalálható a Civil Információs Portálon (www.civil.info.hu) a Közérdekű önkéntesség menüpont alatt hozzáférhető nyilvántartásban a szervezet adataira keresve.

**Képviselő(k).** Ha a szervezet képviseletét több képviselő együttes képviseleti jog alapján látja el, a bejelentést aláíró valamennyi képviselő nevét fel kell tüntetni. A szervezet hatályos adatait tartalmazó létesítő okiratban/kivonaton/igazoláson/egyéb iraton szereplő, képviseletet érintő adatoknak (képviselő neve, a képviseleti jog gyakorlásának módja, terjedelme) az adatlap tartalmával egyezni kell.

**1. a)** A szervezet hivatalos, teljes nevét kell beírni, és a névnek egyeznie kell a hatályos adatokat tartalmazó mellékelt dokumentum(ok)ban foglaltakkal.

**1. b)** A szervezet székhelyeként megjelölt címnek egyeznie kell a hatályos adatokat tartalmazó mellékelt dokumentum(ok)ban foglaltakkal.

**1. e)** Amennyiben a fogadó szervezet nem költségvetési szerv, ezt a pontot nem kell kitölteni.

**1. f)** Amennyiben a fogadó szervezet nem cégként működő szervezet, ezt a pontot nem kell kitölteni.

**1. g)** A fogadó szervezet típusánál egy típust kell megjelölni. Amennyiben több is igaz a szervezetre, javasolt az önkéntes tevékenység folytatása szempontjából relevánsat megjelölni. A szervezet típusának egyeznie kell a hatályos adatokat tartalmazó mellékelt dokumentum(ok)ban foglaltakkal.

**2. b)** Kitöltése kötelező. Ha a kapcsolattartó személynek nincs konkrét beosztása a szervezetnél, a „kapcsolattartó” megjelölés beírása szükséges.

**2. c)** A fogadó szervezet kapcsolattartójának elérhetősége pontban legalább az egyik adatot meg kell adni (e-mail cím vagy telefonszám). Javasolt azonban mindkettő kitöltése.

**3. a)** Ezt a pontot akkor kell kitölteni, ha a szervezet (a székhelytől eltérő) telephelyén is kíván közérdekű önkéntest foglalkoztatni. (Amennyiben a szervezet nem rendelkezik telephellyel, vagy ott nem kíván önkénteseket foglalkoztatni, ezt a pontot kitöltetlenül kell hagyni.)

**3. b) és c)** Itt tüntethető fel a fogadó szervezet telefonos vagy elektronikus elérhetősége, amennyiben különbözik a 2. pontban megadott kapcsolattartó elérhetőségeitől.

**3. d)** Beírható minden olyan egyéb információ (pl. weboldal címe), amit a szervezet nyilvántartásba kíván vetetni.

**4.** A Köt. szerint a különböző szervezetek a következő feladatok ellátására foglalkoztathatnak önkéntest. **Helyi önkormányzat, helyi önkormányzatok társulása** az általa biztosított közszolgáltatások és katasztrófavédelmi feladatai körében. **Nemzetiségi önkormányzat** a jogszabályban meghatározott közfeladatai körében. **Költségvetési szerv** az alaptevékenysége körében. Magyarországi székhelyű **civil szervezet, közhasznú szervezet** a közhasznú és a működésével összefüggő tevékenysége körében. Magyarországi székhelyű **egyházi jogi személy** vagy vallási tevékenységet végző szervezet a hitéleti, a közcélú és a működésével összefüggő tevékenysége körében. Magyarországi székhelyű, illetve magyar hatóság által kiadott működési engedéllyel rendelkező, jogképes **intézmények** (szociális, gyermekjóléti, gyermekvédelmi szolgáltató, intézmény, illetve hálózat, egészségügyi szolgáltató, köznevelési intézmény, felsőoktatási intézmény, muzeális intézmény, nyilvános könyvtár, közlevéltár, nyilvános magánlevéltár) a jogszabályban meghatározott közszolgáltatásai, vagy e közszolgáltatásokhoz kapcsolódóan a közszolgáltatásait igénybe vevőknek nyújtott többletszolgáltatások körében.

A nemzeti köznevelésről szóló 2011. évi CXC. törvény 4. § 25. pontja értelmében **sajátos nevelési igényű gyermek**, tanuló: az a különleges bánásmódot igénylő gyermek, tanuló, aki a szakértői bizottság szakértői véleménye alapján mozgásszervi, érzékszervi (látási, hallási), értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd.

**4a.** Azokat a konkrét tevékenységeket **kell megjelölni, melyeket az önkéntesek végeznek majd.** A konkrét tevékenységek meghatározásánál szintén figyelemmel kell lenni a Köt. fent említett rendelkezéseire.

**5.** Amennyiben a fogadó szervezet építésiengedély-köteles munkában kíván önkénteseket foglalkoztatni, az építési tevékenység végzésének pontos helyét (cím, esetleg helyrajzi szám) meg kell adni. Amennyiben az építési tevékenység pontos helye még nem ismert, önkéntesek építésiengedély-köteles munkában való foglalkoztatása nem jelenthető be. Amint a tevékenység végzésének pontos helye ismertté válik, önkéntesek foglalkoztatása adott tevékenységre bejelenthető. Amennyiben ennél a pontnál igen a válasz, és a pontos hely is megjelölésre került, a 4. és 4a. pontokban fel kell tüntetni az építésiengedély-köteles munkának megfelelő tevékenységi kört és konkrét tevékenységet.

**6.** A Köt. már tíz éves kortól lehetővé teszi közérdekű önkéntes tevékenység végzését, amennyiben a tizennyolcadik életévét még be nem töltött önkéntes megfelel a jogszabályokban meghatározott feltételeknek (pl. tevékenységhez szükséges képzettség), és amennyiben a tevékenység megfelel az önkéntes életkorának, testi, értelmi és erkölcsi fejlettségének, képességeinek, valamint nem veszélyezteti egészségét, fejlődését és tankötelezettségének teljesítését. A törvény külön rendelkezéseket tartalmaz a tevékenység idejére, időtartamára és a pihenőidőre. Tizenhatodik életévét be nem töltött önkéntes nem végezhet külföldön közérdekű önkéntes tevékenységet.

**Fontos!** A 18. életévét be nem töltött személy közérdekű önkéntes tevékenysége **nem összekeverendő** a nemzeti köznevelésről szóló 2011. évi CXC. törvényben szabályozott **közösségi szolgálattal**. A közösségi szolgálat szociális, környezetvédelmi, a tanuló helyi közösségének javát szolgáló, szervezett keretek között folytatott, anyagi érdektől független, egyéni vagy csoportos tevékenység és annak pedagógiai feldolgozása. Független a közérdekű önkéntes tevékenységtől, nem igényli a fogadó szervezet Köt. szerinti regisztrációját. (Bővebb információ: [www.kozossegi.ofi.hu](http://www.kozossegi.ofi.hu))

**7.** A Köt. lehetővé teszi közérdekű önkéntes tevékenység végzését cselekvőképességében a közérdekű önkéntes tevékenység tekintetében részlegesen korlátozott nagykorú személy számára, amennyiben az önkéntes megfelel a jogszabályokban meghatározott feltételeknek, és amennyiben a tevékenység megfelel az önkéntes életkorának, testi, értelmi és erkölcsi fejlettségének, képességeinek, és nem veszélyezteti egészségét, fejlődését. (A Polgári Törvénykönyvről szóló 2013. évi V. törvény szerint **cselekvőképességében részlegesen** **korlátozott** az a nagykorú, akit a bíróság ilyen hatállyal gondnokság alá helyezett. A bíróság cselekvőképességet részlegesen korlátozó gondnokság alá azt a nagykorút helyezi, akinek ügyei viteléhez szükséges belátási képessége - mentális zavara következtében - tartósan vagy időszakonként visszatérően nagymértékben csökkent, és emiatt meghatározott ügycsoportban gondnokság alá helyezése indokolt. A bíróság ítélete tartalmazza azokat az ügycsoportokat, amelyekben a cselekvőképességet korlátozza.) A közérdekű önkéntes tevékenység tekintetében részlegesen korlátozott cselekvőképességgel rendelkező nagykorú személy nem végezhet külföldön közérdekű önkéntes tevékenységet.

**8.** A harmadik országbeli állampolgárok beutazásáról és tartózkodásáról szóló 2007. évi II. törvény szerint **harmadik országbeli állampolgár** a szabad mozgás és tartózkodás jogával rendelkező személyek kivételével a nem magyar állampolgár és a hontalan. (Szabad mozgás és tartózkodás jogával rendelkező személyek: az EGT-állampolgár és családtagja; a magyar állampolgár családtagja; EGT-állampolgárt vagy magyar állampolgárt kísérő vagy hozzá csatlakozó személy, aki a magyar állampolgár eltartottja, vagy vele legalább egy éve egy háztartásban él, illetve akiről súlyos egészségügyi okból a magyar állampolgár személyesen gondoskodik, illetve - abban az országban, ahonnan érkeznek - az EGT-állampolgár eltartottja volt, vagy vele egy háztartásban élt, vagy akiről súlyos egészségügyi okból az EGT-állampolgár személyesen gondoskodik, és a hatóság családtagként való beutazását és tartózkodását engedélyezi). A harmadik országbeli állampolgárok közérdekű önkéntes tevékenységét a törvény feltételekhez köti.

**9.** Tizenhatodik életévét be nem töltött kiskorú személy, valamint cselekvőképességében a közérdekű önkéntes tevékenység tekintetében részlegesen korlátozott nagykorú személy nem végezhet külföldön közérdekű önkéntes tevékenységet.

**A bejelentőnek nyilatkoznia kell**, hogy a 4. és 4a. pontban felsorolt tevékenységi körök és konkrét tevékenységek megfelelnek a Köt. 3. §-ában foglaltaknak. Az önkéntesek közreműködésével ellátható feladatokra vonatkozó rendelkezés tartalmát lsd. 4. pontnál.

**A fogadó szervezet képviseletére jogosult személy(ek) aláírásánál** az együttes képviseletre jogosult személyek mindegyikének alá kell írni. Az aláírást kézzel, tintával kell teljesíteni. Aláírás-bélyegző nem használható.

**Mellékelt dokumentumok**

A Köt. felsorolja azokat a dokumentumokat, melyet az adott szervezetnek az első bejelentéshez vagy módosítás bejelentéséhez az adatlap mellé csatolni kell. Módosítás esetén ugyanazon dokumentumokat kell beküldeni, mint az első bejelentésnél, egy kizárólag a közhasznú szervezeteket érintő eset kivételével (megfelelő helyen részletezzük). Az adatlappal együtt beküldött dokumentumokat kérjük, megfelelően jelölje.

**Helyi önkormányzat, nemzetiségi önkormányzat, költségvetési szerv** esetében elég az adatlapot megküldeni. **Helyi önkormányzatok társulása** esetén a társulási megállapodás másolatát kell csatolni az adatlaphoz.

**Civil szervezet és közhasznú szervezet** esetén a létesítő okirat másolatát, és a fogadó szervezet adatairól a nyilvántartást vezető bíróság által kiállított, harminc napnál nem régebbi kivonatot (a cégkivonat kivételével) kell csatolni. Amennyiben a civil szervezet/közhasznú szervezet nem csatolja a bejelentő adatlaphoz a bírósági kivonatot, azt a minisztérium hivatalból beszerzi. Közhasznú szervezet esetén az adatváltozás bejelentésekor a létesítő okirat másolatát csak akkor kell mellékelni, ha az abban megjelölt cél, illetve tevékenységi kör megváltozott.

**Egyházi jogi személy** esetében – amennyiben szerepel az egyházi nyilvántartásban, vagyis bevett egyház, vagy a nyilvántartásba felvett belső egyházi jogi személy – elég az adatlapot megküldeni. Ha a szervezet nem szerepel a bevett egyházak nyilvántartásában, akkor a belső egyházi jogi személy jogi személyiségének 30 napnál nem régebbi eredeti igazolását kell csatolni. (A nyilvántartásba nem vett belső egyházi jogi személy jogi személyiségét a bevett egyház egészének vagy legfőbb szervének vagy az adott belső egyházi jogi személy közvetlen felettes egyházi szervének a miniszternél bejelentett képviselője vagy a bevett egyház belső szabálya szerint erre feljogosított tisztségviselője igazolja.) Az egyházi jogi személynek nem minősülő **vallási tevékenységet végző szervezetekre** a civil szervezetekre irányadó szabályok érvényesek.

**Egyéni vállalkozó** esetén az egyéni vállalkozók nyilvántartásába történő bejelentkezésről, illetve a változásbejelentésről kiadott, az egyéni vállalkozó hatályos adatait tartalmazó igazolás (igazolások) másolatát, vagy az egyéni vállalkozónak az egyéni vállalkozók nyilvántartásában szereplő hatályos adatait igazoló, harminc napnál nem régebbi hatósági bizonyítványt kell csatolni. Amennyiben az egyéni vállalkozó nem csatolja az iratot, a Minisztérium az adatokat az egyéni vállalkozók nyilvántartásából szerzi be.

**Szociális, gyermekjóléti, gyermekvédelmi szolgáltató, illetve intézmény** esetén a kormányhivatal által kiadott bejegyzési határozatnak és az esetleges adatmódosításokról szóló határozat(ok)nak amásolatát kell csatolni.

**Egészségügyi szolgáltató** esetén az egészségügyi hatóság által kiadott működési engedély másolatát kell csatolni.

**Köznevelési intézmény, felsőoktatási intézmény** esetén állami köznevelési intézmény vagy állami felsőoktatási intézmény alapító okiratának másolatát, nem állami, nem önkormányzati köznevelési intézmény vagy nem állami felsőoktatási intézmény működési engedélyének másolatát kell csatolni.

**Muzeális intézmény** működési engedélyének másolatát kell csatolni.

**Nyilvános könyvtár, közlevéltár, nyilvános magánlevéltár** alapító okiratának másolatát kell csatolni.

**Közművelődési intézmény** esetén létesítő okiratának másolatát vagy a közművelődési megállapodás másolatát kell csatolni.

**Cégjegyzékben nyilvántartott fogadó szervezet** cégkivonatát a Minisztérium a cégnyilvántartásból elektronikus úton, közvetlen lekérdezéssel szerzi be. Az adatlapot kell csak beküldeni.

**További információ**

Ha bármilyen **egyéb kérdése** merül fel a regisztrációval kapcsolatban, kérjük, hívja az Emberi Erőforrások Minisztériumának Esélyteremtési Főosztályát a +36-1-79-55-493-as telefonszámon.